Hans Kristian Skibby (DF), 2011-05-19:
Det er jo i og for sig ganske underholdende, at man kan få så stor en debat ud af et så relativt lille og beskedent beslutningsforslag, 5 mio. kr.
Socialdemokraterne har i dagens anledning svunget sig helt op på den store klinge i skikkelse af hr. Rasmus Prehn, som nu gør sig til fortaler for, at der er et kæmpe demokratisk underskud i det danske valgsystem.
Derfor synes Socialdemokraterne, at de vil give 51.000 kr. til hver kommune, for så er det hele løst.
51.000 kr. gange 98 er 5 mio. kr., og det er den pulje, som man ønsker at afsætte, hvis det her forslag bliver vedtaget.
Så er det, man skal spørge sig selv: Jamen hvad ville virkningen være, hvis vi vitterlig gjorde det her, for Dansk Folkeparti kan sådan set godt støtte intentionen i det.
Vi ønsker ikke, at man skal nedlægge valgsteder, men vi tror bare ikke på, at det her forslag vil åbne et eneste valgsted mere i landet.
Når jeg siger det, er det netop med baggrund i det store formynderi, der vil blive med det, det store embedsapparat, som skal sættes i gang: de mange medarbejdere, som skal sidde og pinde og pinde i ansøgninger fra kommuner, som så skal sidde og udforme ansøgninger, sikkert på en eller anden blanket, hvor der står, hvad der skal dokumenteres og besvares forud for, at man kan få relativt få kroner til et valgsted i den individuelle kommune.
Kommunerne skal, hvis de får bidrag fra de her 5 mio. kr., skrive under på, at de forpligter sig til ikke at nedlægge andre valgsteder i kommunen, uden at de har fået en tilladelse, en bemyndigelse, fra den til enhver tid siddende indenrigsminister i Danmark.
Allerede her ved vi jo, at det går fuldstændig ud over al sund fornuft, og jeg synes egentlig, at vores kollega her i Folketinget, fru Sophie Løhde, gjorde klart opmærksom på, at med alle de forskellige emner, som man kan gå ind og diskutere, geografi, befolkningstæthed, økonomi i kommunen osv., er der mange, mange ting, som kunne gøre sig gældende.
Vi skal jo også have nogle folk ud og undersøge tingene netop for at få det her lokale kendskab til, hvorfor det lige er, at man i Uggerby vil nedlægge valgstedet.
Det er jo ikke sikkert, at en minister, som sidder i København og ikke til daglig færdes i Uggerby eller i Nordjylland, vil være i stand til at give en helt klokkeklar, saglig og veldokumenteret behandling af en sådan ansøgning.
Men det er jo altså det, der lægges op til i det her beslutningsforslag fra Socialdemokraterne.
I Dansk Folkeparti synes vi faktisk, at det illustrerer ganske fint, hvad det er, borgerne og kommunerne kan se frem til, såfremt der skulle ske det uheldige, at Socialdemokraterne kom til at lede en regering her i Danmark, i det danske land, for det her er jo i den grad smagsdommeri.
Jeg har noteret mig, at der i bilagene til forslaget er en oversigt over, hvordan det er gået med stemmeprocenten ved kommunalvalg i Danmark siden kommunalvalget i 1970.
Der kan man se, at i 1970 var den 72,6, og 4 år senere var den 62,9.
I 2009, altså ved det seneste kommunalvalg, var valgdeltagelsen 65,8 pct., og det vil sige, at den faktisk var højere, end den var ved kommunalvalget i 1974.
I 1985 var den 69,8 pct., og i 2005 var den 69,5 pct.
Selvfølgelig vil en valgdeltagelse kunne gå op, og den vil kunne gå ned.
Man kan også se, at ved valget i 2001, hvor vi havde folketingsvalg samtidig med amtsrådsvalg og byrådsvalg, havde vi en kommunal valgdeltagelse på 85 pct.
Men det er jo ikke sikkert, at borgerne føler sig mere oplyst af den grund, altså fordi de skal stemme på tre eller fire forskellige blanketter på en gang.
Det kunne være, de bare kom, fordi de gerne ville stemme til det ene af valgene, og så tog de det andet med.
Derfor er der faktisk mere sund fornuft i, at man holder valgene adskilt.
Det giver en større fokus på de enkelte valg, og det giver en større fokus på de enkelte kandidater og de enkelte partier, og på, hvad forskellen egentlig er på de politiske partier.
Hvis vi kigger på antallet af steder i Danmark, hvor man kan afgive sin stemme, så kan vi se, og det anerkender jeg fuldt ud, at der har været et fald.
Men det, man skal se på, er, hvad der er kommet i stedet.
Altså, vi kan tage et eksempel, og det er så fra Frederikssund Kommune, som i øvrigt er socialdemokratisk ledet.
Der har man jo valgt at nedlægge en lang række afstemningssteder.
Det var en fuldt enig kommunalbestyrelse, som stemte for det.
Men samtidig er man gået ind og har kigget på, hvad man kunne gøre bedre for at sikre brevstemmeafgivning, hjælp til at få de ældre mobiliserede med kørselsordninger, så de kan komme hen til valgstederne, og der er nogle steder, hvor man fokuserer på mobile afstemningsbusser osv. Så man kan jo ikke bare sige, at det hele er skidt.
Jeg synes faktisk, at vi har styr på netop det her område, og jeg vil gerne appellere til, at det også fremadrettet skal være de enkelte kommuner og de enkelte valgbestyrelser i kommunerne, som står med opgaven og med ansvaret for netop det her område.